b'\n_START_ARTICLE_\nEudald Canivell i Masbernat\n_START_SECTION_\nBiografia\n_START_PARAGRAPH_\nVa n\xc3\xa9ixer a Barcelona fill de Valent\xc3\xad Canivell i Surroca, de Ripoll, i de Carme Masbernat i Geno\xc3\xa9, de Lloret de Mar. Inicialment treball\xc3\xa0 com a il\xc2\xb7luminador de naips, moltes de les col\xc2\xb7leccions dels quals s\xc3\xb3n avui molt cotitzades, i m\xc3\xa9s tard treball\xc3\xa0 com a tip\xc3\xb2graf impressor. El 1876 fou un dels fundadors de l\'Associaci\xc3\xb3 Catalanista d\'Excursions Cient\xc3\xadfiques al tur\xc3\xb3 de Montgat, i el 1881 fou membre de la comissi\xc3\xb3 federal de la Federaci\xc3\xb3 de Treballadors de la Regi\xc3\xb3 Espanyola. Del 1895 al 1922 fou bibliotecari de la Biblioteca Ar\xc3\xbas. L\'any 1891 public\xc3\xa0 el butllet\xc3\xad El Arte de la Imprenta i a la foneria tipogr\xc3\xa0fica d\'Antoni L\xc3\xb3pez, va dissenyar el tipus g\xc3\xb2tic Tortis (1891) i el G\xc3\xb2tic Incunable (1904). Amb el dibuixant Josep Llu\xc3\xads Pellicer i l\'impressor Josep Cunill fund\xc3\xa0 el 1897 l\'Institut Catal\xc3\xa0 de les Arts del Llibre i una escola pr\xc3\xa0ctica professional, que foren dissolts el 1939. Tamb\xc3\xa9 va dirigir La Ilustraci\xc3\xb3 Catalana (1880), la Revista Gr\xc3\xa0fica (1900), i l\'"Anuario Tipogr\xc3\xa1fico" de la Casa Neufville (1910-1922). Tamb\xc3\xa9 fou redactor de la revista L\'Aven\xc3\xa7. Particip\xc3\xa0 en el Primer Congr\xc3\xa9s Catalanista del 1880, fou redactor de L\'Aven\xc3\xa7 del 1881 al 1893 i organitz\xc3\xa0 l\'Exposici\xc3\xb3 del Llibre Catal\xc3\xa0 de 1906._NEWLINE_Es va casar amb Ant\xc3\xb2nia Bux\xc3\xb3. Va morir a conseq\xc3\xbc\xc3\xa8ncia d\'un accident el 2 d\'abril de 1928.'